Frank Timiş este franc. Românul cu avere de 350 de milioane de euro explică de ce apare în Dosarele Panama şi apelează la inginerii financiare să îşi protejeze banii. Este firesc să nu fii de acord cu un impozit de 30% din profit, spune el.

„Normal că nu-s de acord să plătesc 30% taxe pe profitul de acţiune, în loc să plătesc 5%, dacă aceste legi sunt făcute de stat la stat. Da, am companii în Bahamas şi insulele Cayman, pentru că aceste două jurisdicţii au tratat dublu cu aproape toate ţările dezvoltate din lume. Toţi investitorii preferă să investească în companiile înregistrate acolo pentru că, atunci când îşi vând acţiunile, plătesc între 1 şi 5%, nu 30% taxe pe profitul acţiunilor. Astea-s lucruri care se fac de ani de zile, mă refer, de 50, 60, 70 de ani”, a spus omul de afaceri Vasile Frank Timis.

Cutremurul stârnit de scurgerile de informaţii provoacă însă proteste în ţări civilizate. Demonstraţii de masă cer demisia premierului din Islanda, care şi-a ascuns nişte acţiuni cu ajutorul casei de avocatură din Panama.